Diari Oficial de la Generalitat Valenciana


Sumari del DOGV 3662, del 10-01-2000 (2000/111)

ORDRE de 30 de desembre de 1999, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les primes ramaderes, ajudes per sacrifici i per extensificació i pagaments addicionals en la campanya de comercialització 2000/2001.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/12/30/(2)/dof/vci/html**

### Dades del document

Número de DOGV
:   3662

Data del DOGV
:   10-01-2000

Secció del DOGV
:   I. DISPOSICIONS GENERALS

Número del document
:   2000/111


Data del document
:   30-12-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * suport econòmic
    * ajuda pública
    * sacrifici d'animals
    * ajuda a l'agricultura
    * ramat
    * explotació agrària

ORDRE de 30 de desembre de 1999, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les primes ramaderes, ajudes per sacrifici i per extensificació i pagaments addicionals en la campanya de comercialització 2000/2001. [2000/M111]
  
En el Reial Decret 1.973/1999, de 23 de desembre, sobre determinades ajudes comunitàries a la ramaderia, es fixa el marc bàsic d'aquestes ajudes en el conjunt del territori nacional. S'hi recullen els règims d'ajudes previstos en els reglaments comunitaris següents:
  
Reglament 805/68, del Consell, de 27 de juny, pel qual s'estableix l'organització comuna de mercats de la carn de boví, completat posteriorment pel Reglament (CE) 1.254/1999, de 17 de maig, pel qual s'estableix l'organització comuna de mercats de la carn de vacum, i el Reglament (CE) 2.342/1999, de la Comissió, de 28 d'octubre, pel qual s'estableixen disposicions d'aplicació del 1.254/1999, del Consell, de 17 de maig, pel qual s'estableix l'organització comuna de mercats en el sector de la carn de vacum pel que fa a règims de primes.
  
Reglament (CE) 2.467/98, del Consell, de 3 de novembre, pel qual s'estableix l'organització comuna de mercats en el sector de les carns d'oví i cabrum, complementat pel Reglament (CEE) 1.323/90, del Consell, de 14 de maig.
  
El control d'aquestes ajudes per les autoritats competents, com també les penalitzacions que s'apliquen en cas d'incompliment, es regeixen per mitjà del Reglament (CEE) 3.508/92, del Consell, de 27 de novembre, pel qual s'estableix un sistema integrat de control i gestió de determinats règims d'ajudes comunitaris, i del Reglament (CEE) 3.887/92, de la Comissió, de 23 de desembre, pel qual s'estableixen les normes d'aplicació del sistema integrat de gestió i control.
  
Sense perjudici de l'aplicació directa i immediata dels reglaments comunitaris esmentats, com també de la normativa bàsica estatal, resulta convenient transcriure certs preceptes i concretar, puntualitzar i assenyalar determinats aspectes d'aquesta última, a fi de facilitar als agricultors i ramaders de la Comunitat Valenciana l'accés a les ajudes.
  
Per això, a proposta de la Direcció General d'Innovació Agrària i Ramaderia, en ús de les atribucions conferides per l'article 35 de la Llei de Govern Valencià,
  
ORDENE
  
Article 1. Objecte i definicions
  
1. Els titulars d'explotacions ramaderes situades totalment o en la major part a territori de la Comunitat Valenciana, hauran de presentar una sol·licitud d'ajuda sempre que desitgen obtenir:
  
a) Prima especial als productors de bovins mascles establida en l'article 4 del Reglament (CE) 1.254/1999, del Consell, de 17 de maig, pel qual s'estableix l'organització comuna de mercats en el sector de la carn de vacum.
  
b) Prima als productors que mantinguen vaques nodrisses, establida en l'article 6 del Reglamento (CE) 1.254/1999, del Consell.
  
c) Prima nacional complementària als productors de vaques nodrisses, establida en l'article 6 esmentat.
  
d) Prima per sacrifici, prevista en l'article 11 del Reglament (CE) 1.254/1999, del Consell.
  
e) Pagament per extensificació, establit en l'article 13 del reglament esmentat.
  
f) Pagaments suplementaris per cap de bestiar, segons les disposicions de l'article 15 d'aquest reglament.
  
g) Prima als productors d'oví i cabrum descrita en el Reglament (CEE) 2.467/98.
  
h) Ajuda específica per a la cria d'oví i cabrum a determinades zones desfavorides de la Comunitat, establida pel Reglament (CEE) 1.323/90.
  
2. A l'efecte d'aquestes ajudes, s'entén per titular d'explotació el productor ramader individual, persona física o jurídica, o l'agrupació de persones físiques o jurídiques amb independència del règim jurídic de l'agrupació i els seus membres, amb una explotació situada al territori de l'estat espanyol.
  
Així mateix, es tindran en compte les altres definicions relacionades en l'article 2 del Reial Decret 1.973 /1999.
  
Article 2. Presentació de les sol·licituds
  
1. Els interessats hauran de presentar una sol·licitud independent per a les ajudes de primes ramaderes en els formularis i impresos que facilitaran les oficines de la Conselleria d'Agricultura, Pesca i Alimentació.
  
2. S'emplenaran tots els apartats de les sol·licituds, i hauran d'anar signades pel titular de l'explotació o la persona degudament autoritzada per aquest amb aquesta finalitat. En tot cas, quan el sol·licitador actue a través de representant, aquest haurà d'acreditar fefaentment tal condició, i també haurà d'expressar en la sol·licitud les seues dades personals.
  
3. A la sol·licitud s'adjuntarà, si no els han presentat en la campanya anterior o si n'hi ha modificacions, sense perjudici de la documentació específica per a cada ajuda, els documents següents:
  
- Fotocòpia del DNI.
  
- Fotocòpia del CIF o NIF o etiqueta d'identificació fiscal.
  
- Acreditació de la titularitat, per part del beneficiari, de les dades bancàries per al pagament de l'ajuda, mitjançant document normalitzat de manteniment de tercers.
  
Article 3. Presentació de sol·licituds
  
1. Les sol·licituds es presentaran en les oficines de la Conselleria d'Agricultura, Pesca i Alimentació o en els altres llocs i de les maneres a què es fa referència en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que l'explotació o, si escau, la major part de la superfície de les parcel·les agrícoles relacionades en la sol·licitud d'ajuda «superfícies» es trobe situada a la Comunitat Valenciana.
  
2. Els productors que no hagen de presentar una declaració de superfícies farratgeres presentaran la seua sol·licitud a la comunitat autònoma on radique la seua explotació o, si s'escau, la major part d'aquesta. Pertanyeran a aquest últim grup els productors que es troben en alguna de les situacions següents:
  
- Productors de vaques nodrisses i de bovins mascles, quan el nombre d'animals que calga prendre en consideració per a la determinació de la càrrega ramadera de la seua explotació no supere les 15 UGM i que, a més, no desitgen beneficiar-se del pagament per extensificació.
  
- Productors de vacum que desitgen beneficiar-se, exclusivament, de les primes per sacrifici.
  
- Productors d'oví que no desitgen beneficiar-se de primes en el sector vacum, llevat de les primes per sacrifici.
  
3. Els formularis utilitzats recolliran, en qualsevol cas, els mínims establits en l'annex 5 del Reial Decret 1.973/1999.
  
Article 4. Terminis de presentació
  
1. Les sol·licituds de prima per vaca nodrissa, de pagament per extensificació i de prima als productors d'oví i cabrum es presentaran entre l'1 de gener i el segon divendres del mes de març.
  
2. Les sol·licituds de prima especial es presentaran entre l'1 de gener i el 31 de desembre.
  
3. Les sol·licituds de primes al sacrifici es presentaran durant els tres mesos següents al sacrifici i, en tot cas, en els períodes següents:
  
a) De l'1 al 31 de març
  
b) De l'1 al 30 de juny
  
c) De l'1 al 30 de setembre
  
d) De l'1 de desembre al 31 de gener de l'any següent
  
La primera de les sol·licituds de prima al sacrifici presentades per un productor es constituirà en declaració de participació en el règim d'ajuda.
  
5. En el cas de les sol·licituds de primes al sacrifici per a animals que s'exporten vius a tercers països, el termini de tres mesos comptarà a partir de la data d'exportació.
  
6. No obstant les disposicions dels apartats anteriors, i excepte en el cas de la prima especial, s'admetran sol·licituds d'ajudes fins als 25 dies naturals següents a la finalització del termini establit, tot i que l'import es reduirà en un 1% per cada día hàbil de retard, llevat de força major.
  
Article 5. Documentació d'acompanyament de les sol·licituds
  
1. Els productors de vaques nodrisses, de la manera i en les condicions definides en el Reial Decret 1973/1999, presentaran amb l'imprés de dades generals la documentació següent:
  
- Formulari específic, segons comercialitze o no llet i productes lactis i tinga una quantitat assignada igual o inferior a 120.000 quilograms. S'hi detallaran els codis d'identificació individual i l'edat dels animals per als quals se sol·licita ajuda.
  
- Fotocòpia del full d'obertura del llibre de registre i dels fulls on figuren les anotacions corresponents a les vaques i vedelles per les quals sol·liciten ajudes.
  
- Si escau, certificat oficial sobre rendiment lleter.
  
2. Els productors de carn de vacum que mantinguen bovinss mascles a la seua explotació, de la manera i en les condicions definides en el Reial Decret 1.973/1999, presentaran amb l'imprés de dades generals la documentació següent:
  
- Formulari específic on es detallaran els codis d'identificació individual i l'edat dels animals per als quals se sol·licita ajuda.
  
- Fotocòpia del full d'obertura del llibre de registre i dels fulls on figuren les anotacions corresponents als bovinss per els quals se sol·liciten ajudes.
  
- Originals dels exemplars 1 d'acompanyament dels animals dels documents d'identificació corresponents als animals objecte de sol·licitud. Aquests documents es tornaran a l'interessat després de finalitzar el període de retenció, una vegada que s'hi consigne que la prima ha estat sol·licitada.
  
- Quan el productor siga un encebador comunitari, a més:
  
- Fotocòpia de la sol·licitud de prima a les vaques nodrisses presentada per cadascun dels socis.
  
- Amb la primera de les sol·licituds, còpia dels estatuts o reglament intern de la societat.
  
3. Els productors de carn de vacum que sacrifiquen en un escorxador autoritzat bovins procedents de la seua explotació, de la manera i en les condicions definides en el Reial Decret 1973/1999, presentaran amb l'imprés de dades generals la documentació següent:
  
- Per a animals sacrificats a Espanya o en un altre país comunitari:
  
- Formulari específic.
  
- Fotocòpia del full d'obertura del llibre de registre i dels fulls on figuren les anotacions corresponents als bovins per als quals se sol·liciten ajudes.
  
- Certificats de sacrifici dels animals emesos pels escorxadors o centres de sacrifici autoritzats, en les condicions establides en el Reial Decret 1.973/1999.
  
- Originals dels exemplars 2 per a l'interessat dels documents d'identificació dels animals objecte de sol·licitud.
  
- Per a animals sacrificats en altres estats membres, còpia del passaport per a intercanvis o, si no n'hi ha, del certificat sanitari internacional que incloga la identificació auricular dels animals objecte de sol·licitud.
  
- En cas d'exportació de l'animal viu a un país tercer:
  
- Formulari específic.
  
- Fotocòpia del full d'obertura del llibre de registre i dels fulls on figuren les anotacions corresponents als bovins per als quals se sol·liciten ajudes.
  
- Originals dels exemplars 2 per a l'interessat dels documents d'identificació dels animals objecte de sol·licitud.
  
- Prova de l'eixida del territori duaner de la Comunitat (T5).
  
4. Els sol·licitadors de la prima especial, de la prima a les vaques nodrisses o de les dues alhora que desitgen beneficiar-se dels pagaments per extensificació, de la manera i en les condicions definides en el Reial Decret 1.973/1999, presentaran, a més del que s'ha indicat en els paràgrafs anteriors, la documentació següent:
  
- Formulari específic. Hi optaran per acollir-se, a elecció seua, a una de les dues modalitats d'accés al règim de pagament per extensificació: «Règim simplificat», per als productors que es comprometen a mantenir durant tots els dies, al llarg de l'any natural, una densitat ramadera igual o inferior a 1,4 UGM per hectàrea; o «Règim de mitjana», per als productors que mantinguen durant l'any una densitat ramadera igual o per davall d'1,4 UGM per hectàrea, calculada en forma de mitjana aritmètica sobre la base del cens de l'explotació en determinades dates de recompte.
  
- Fotocòpia del full de balanç del llibre de registre posada al dia, on figurarà el total d'animals de l'explotació que cal prendre en consideració en el moment de la sol·licitud.
  
- En el cas dels productors que opten pel sistema del règim de mitjana, caldrà que presenten, durant el mes següent a la publicació de les dates de recompte en el Boletín Oficial del Estado, la informació següent:
  
- Una declaració que contindrà les dades personals del titular de l'explotació, la descripció completa de totes les unitats de producció que constitueixen l'explotació i en les quals es mantenen bovinss que cal tenir en compte per a la percepció de l'ajuda, amb referència expressa al codi d'identificació assignat a cada unitat de producció en virtut dels reials decrets 205/1996 o 1.980/1998, i la indicació del nombre d'animals que posseïa en cada unitat de producció en cadascuna de les dates de recompte que s'establisquen.
  
- Una fotocòpia del llibre de registre de l'explotació que incloga la pàgina o les pàgines corresponents a cada una de les dates de recompte que figuren en la declaració.
  
5. Els productors d'oví i cabrum, de la manera i en les condicions definides en el Reial Decret 1.973/1999, presentaran amb l'imprés de dades generals la documentació següent:
  
- Formulari específic.
  
- Fotocòpia del full de balanç del llibre de registre posada al dia on figurarà el total d'animals per als quals se sol·licita ajuda.
  
- En el cas de les sol·licituds presentades pels productors de corders lleugers que, en virtut del que s'estableix en l'apartat 4 de l'article 5 del Reglament (CE) 2.467/98, desitgen beneficiar-se de la prima corresponent als productors de corders pesats, els documents establits en el Reglament (CEE) 2.814/90.
  
- En el cas de les sol·licituds presentades per agrupacions de productors o per productors en les explotacions dels quals la propietat del bestiar siga compartida entre dues o més persones físiques o jurídiques, còpia dels estatuts o reglament intern de l'agrupació, quan calga d'acord amb el Reglament (CEE) 2.385/91, sempre que no es troben ja en poder de les oficines de la Conselleria d'Agricultura, Pesca i Alimentació.
  
- Les sol·licituds presentades per productors l'explotació dels quals no es trobe situada totalment en una zona desfavorida que desitgen beneficiar-se de l'ajuda específica establida en el R(CEE) 1.323/90, inclouran els documents descrits en l'article 1 bis del Reglament (CEE) 2.700/93 o, si escau, en l'article 3 del Reglament (CEE) 2.385/91.
  
- En el cas dels productors transhumants de les àrees del Baix Maestrat, el Camp de Llíria, Sagunt, les riberes del Xúquer i la Foia de Bunyol que desitgen percebre la prima com a productors de zones desfavorides, hauran de sol·licitar-ho i indicar el període en què tenen previst traslladar el seu bestiar a aquelles zones, com també els documents que demostren que s'ha efectuat la transhumància, durant 90 dies consecutius, en les dues campanyes anteriors.
  
- En el cas dels productors de corders lleugers que desitgen percebre la prima corresponent a la categoria de pesats, hauran de comprometre's a engreixar els corders nascuts a les seues explotacions en les condicions establides en l'article 1 del Reglament (CE) 2.814/90, de la Comissió, de 28 de setembre, pel qual s'estableixen les condicions d'aplicació de la definició de corders engreixats com a caps de bestiar morts pesats.
  
Article 6. Períodes de retenció
  
1. Els productors de vacum de carn, vaques nodrisses i oví cabrum mantindran a la seua explotació, per a la concessió de l'ajuda, un nombre d'animals que complisquen les condicions que s'indiquen a continuació:
  
- Prima especial al vacum de carn: durant dos mesos com a mínim, tots els animals inclosos en la seua sol·licitud de prima.
  
- Prima a la vaca nodrissa: durant un mínim de sis mesos consecutius a partir de l'endemà de la presentació de la sol·licitud, un nombre de vaques nodrisses com a mínim igual al 80% del nombre total d'animals per al qual sol·licita l'ajuda i un nombre de vedelles que no supere el 20% del nombre total esmentat.
  
- Primes per sacrifici: cada animal per al qual sol·licita ajuda durant un període de retenció mínim de dos mesos sempre que haja finalitzat menys d'un mes abans del sacrifici. En el cas dels vedells sacrificats abans dels tres mesos d'edat, el període de retenció serà d'un mes.
  
- Primes als productors d'oví i cabrum: un nombre d'animals igual, almenys, a aquell per al qual hagen sol·licitat l'ajuda corresponent durant un període mínim de cent dies, comptadors a partir de l'endemà de la finalització del termini per a la presentació de les sol·licituds.
  
2. Qualsevol variació del nombre d'animals objecte de sol·licitud, inclòs el trasllat, la comunicarà el sol·licitador per escrit a la Conselleria d'Agricultura, Pesca i Alimentació.
  
Article 7. Condicions per a la concessió de les ajudes
  
1. Les condicions generals i específiques que s'aplicaran per a la concessió d'aquestes ajudes en matèria ramadera seran les fixades en el Reial Decret 1.973/1999. No obstant això, pel que fa a la Comunitat Valenciana, caldrà considerar les condicions següents en el moment d'interpretar les terres de pasturatge, amb vista a la percepció d'ajudes per extensificació i les primes addicionals.
  
2. S'estableixen els següents tipus de pastures i les formes d'aprofitament en aquelles explotacions on se sol·liciten ajudes per extensificació:
  
- Pastura arbustiva: terreny amb arbustos i matolls que cobreixen més del 20% de la superfície i és aprofitat directament pel bestiar durant un període indefinit d'anys.
  
- Pastura amb arbratge: bosc o repoblació forestal oberts, buits o aclarits, naturalment o artificialment, que s'aprofiten mitjançant pasturatge.
  
- Erms a pastures: antigues terres agrícoles que, per abandonament, estan ermes o incultes i on creix una vegetació espontània que s'aprofita mitjançant pasturatge.
  
- Pastures: pastures d'aprofitament directe constituïdes per gramínies dominants bastes que, per efecte del clima, es poden agostejar o assecar en estiu. La cobertura del sòl és variable i freqüentment en la pastura hi ha per tot arreu espècies llenyoses amb aprofitament mixt.
  
- Deveses o superfícies que s'hi han tornat: superfícies amb arbratge poc dens i amb estrat herbaci ben desenvolupat, sense a penes estrat arbustiu, l'aprofitament de les quals és de tipus mixt.
  
- Prat natural: terreny amb coberta herbàcia natural (no sembrada) que es pot aprofitar directament per part del bestiar o mitjançant mètodes mixtos (directament, ensitjament, farratge) durant un període indefinit d'anys.
  
- Prat artificial: conreu constituït fonamentalment per gramínies i lleguminoses per a l'alimentació del bestiar i en el qual es realitzen faenes culturals de manteniment. L'aprofitament és mixt.
  
- Conreus farratgers monofits o de mescla senzilla: excepte els conreus herbacis de l'annex 1 del Reglament (CE) 1.251/1999, amb aprofitament mixt.
  
- Pastures d'estiu: pastures d'estiu i d'aprofitament directe en explotació extensiva. Són pastures amb herba fina i d'aprofitament directe.
  
- Guaret de pastures: vegetació espontània que apareix en una superfície agrícola quan es deixa descansar el sòl durant un o més anys. L'aprofitament és directe.
  
3. Els pagaments suplementaris per cap de bestiar previstos en l'article 15 del Reglament (CE) 1.254/1999, del Consell, es concediran a la Comunitat Valenciana als bovins de més de 8 mesos com a complement de la prima per sacrifici.
  
Article 8. Declaracions falses en les sol·licituds d'ajudes i primes
  
1. Sense perjudici de les responsabilitats penals i administratives que pertoquen, d'acord amb el que es preveu en els articles 9 i 10 del Reglament 3.887/92, si es constatara una declaració falsa feta per negligència greu, el productor en qüestió quedarà exclòs del benefici del règim d'ajuda o prima per a l'any 2000.
  
2. Si es constatara que la declaració falsa ha estat feta deliberadament, quedarà exclòs d'aquest règim d'ajudes el 2001. A aquest efecte, les diferents primes ramaderes es tindran en compte per separat.
  
Article 9. Controls de les ajudes
  
1. Les activitats de control de les ajudas comprendran tant controls administratius com inspeccions sobre el terreny:
  
a) Els controls administratius consistiran en la comprovació, d'una banda, de la coherència de les dades consignades en la sol·licitud i l'adequació d'aquestes a les que es troben en poder de l'administració pública i, d'altra banda, del respecte a la normativa comunitària i estatal vigent.
  
b) Les inspeccions sobre el terreny es faran en les explotacions dels beneficiaris de les ajudes, seguint el pla regional de control de la Comunitat Valenciana.
  
2. S'aplicaran les penalitzacions establides en l'article 9 del Reglament (CEE) 3.887/92, de la Comissió, de 23 de desembre, en les condicions que s'hi determinen.
  
Article 10. Períodes de pagaments de les ajudes i primes
  
La tramitació del pagament s'ajustarà a allò que es determina en el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador de les despeses corresponents a la política agrícola comuna.
  
El pagament de les ajudes i primes serà a càrrec de la línia pressupostària 401/000/00 (Aplicació a la Comunitat Valenciana de la política agrícola comunitària) del programa 714.50 (Ordenació i garantia agrària en el marc de la PAC) del pressupost de la Generalitat Valenciana per a 2000. Finançat per les línies del FEOGA-Garantia següents: B01-21 carn de vacum i B01-22 carn d'oví i cabrum.
  
1. Les dates de pagament dels imports corresponents a les ajudes previstes en aquesta ordre seran:
  
a) Les ajudes als productors de vacum es pagaran abans del 30 de juny de l'any següent al de la sol·licitud.
  
b) Les subvencions als productors d'oví i cabrum es liquidaran, a tot tardar, el 15 d'octubre de l'any següent al de la sol·licitud.
  
2. Els pagaments addicionals als productors de vacum es pagaran abans del 30 de juny de l'any següent al de la seua sol·licitud.
  
Article 11. Devolució dels pagaments indegudament percebuts
  
En el cas de pagaments indeguts, els productors hauran de tornar-ne l'import, més els interessos corresponents al temps transcorregut entre el pagament i el reembossament efectiu. El tipus d'interés que s'aplicarà serà el de demora establit en la corresponent llei de pressupostos generals de l'Estat, excepte quan el pagament indegut no siga imputable a l'interessat, cas en què no s'hi aplicarà cap interés.
  
DISPOSICIONS FINALS
  
Primera
  
Es faculta la Direcció General d'Innovació Agrària i Ramaderia perquè dicte les disposicions necessàries per al desenvolupament i l'aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 30 de desembre de 1999
  
La consellera d'Agricultura, Pesca i Alimentació,


Còpia Permalink ELI